કોઇ ઘરમાં એક દીકરી હોય અને બીજી આવે તો ઘરનાં લોકો તરત કહેશે, “અરે બાપરે, બીજી છોકરી?”, એ નાનકડા જીવના આગમનનો હરખ કોઇને રહેતો નથી. પણ એ લોકો એમ વિચારતા નથી કે આ વાતમાં એ નાનકડી બાળકીનો શો વાંક? ઘરના સભ્યો, અરે તેની માંની નજરમાંય તે તરછોડાયેલી રહે છે. અમે જોયું છે કે લોકો ઘરની વહુ ગર્ભવતી હોય ત્યારે દીકરો આવે તેવી આશાએ દવાઓ, ઇંજેક્શનો, બાધા, માનતા બધુંય કરી છૂટે છે. ડોક્ટરોને ફોડી છે, જેથી સોનોગ્રાફીથી ખબર પડે કે ગર્ભમાં બાબો છે કે બેબી, જો કે હવે ડોક્ટરો આવા વિષય પર મૌન જ રહે છે, એ પ્રસંશનીય બાબત છે, પણ સવાલ માનસીકતાનો છે. ફલાણા બાબાની ભસ્મ કે ફલાણી જગ્યાની માનતા કે અમુક તમુક ડૉક્ટરની સારવાર કરાવવાથી બાબો જ આવશે એવી માન્યતા અને ધારણા ધરાવતા લોકો 18મી સદીના નહીં તો ક્યાંના?